Maimane na OB oor Ramaphosa, Bosasa | Netwerk24
Deur Jackie Kruger 06 April 2019 16:50
Musi Maimane, DA-leier, gaan Dinsdag met die openbare beskermer (OB) vergader oor sy klagte oor pres. Cyril Ramaphosa.
Maimane beweer dat Ramaphosa die parlement "mislei" het oor sy en sy seun se verhouding met die dienstemaatskappy Bosasa.
Musi Maimane. Foto: Jaco Marais
Maimane het Saterdag in 'n verklaring gesê dit is nou vyf maande sedert Ramaphosa die parlement mislei het oor die konflik van belange tussen hom, sy seun, Andile, en Bosasa – "die maatskappy wat glo die afgelope 20 jaar ANC-beamptes omkoop".
Volgens Maimane sal hy met adv. Busisiwe Mkhwebane (OB) vergader vir 'n opdatering oor sy klagte oor die konflik van belange wat tussen die Ramaphosa-familie en Bosasa bestaan.
Maimane het ook aan adjunkhoofregter Raymond Zondo, voorsitter van die kommissie na staatskaping, geskryf dat Ramaphosa gedagvaar moet word om voor die kommissie te verskyn.
Volgens hom moet Ramaphosa verantwoording doen oor die toenemende lys van transaksies, kontrakte en sake-aktiwiteite tussen sy familie en Bosasa.
Volgens Maimane weet mense:
Ramaphosa het 'n "skenking" van R500 000 van Gavin Watson, Bosasa se uitvoerende hoof, ontvang vir sy veldtog om as president van die ANC verkies te word.
Andile het 'n kontraktuele ooreenkoms met Bosasa vir "adviesdienste" gehad waarvoor hy meer as R2 miljoen in bietjie meer as 'n jaar verdien het.
Andile se sakevennoot, 'n Chinese energiemaatskappy, het glo in Januarie 2018 probeer om 'n agteraf betaling van R400 miljoen te kry. Dit was toe sy pa die hoof was van ondernemings wat aan die staat behoort, en Eskom.
Daar is egter nog baie wat mense nie weet nie, en die Zondo-kommissie is die beste plek om die waarheid te soek, volgens Maimane.
Maimane het ook gevra om Ramaphosa se verklaring van belange te sien sedert hy in Februarie 2018 president geword het.
Meer oor: Bosasa | Musi Maimane | Andile Ramaphosa | Pres. Cyril Rama­Phosa | Openbare Beskermer (Ob) | Politek